Ímeðan Donald Trump, forseti, longu tosar um at lata USA uppaftur til páskir, heldur koronavirusurin fram at breiða seg við nógvari ferð í landinum. Nú hevur virusurin eisini rakt amerikanska flotan, tí tríggir av manningini á flogberanum, USS Theodore Roosevelt, hava fingið sjúkuna. Amerikanski flogberin var staddur í Miðjarðarhavinum, tá kanningarúrslit vístu, at tríggir av manningini høvdu fingið Covid-19. Teir vórðu beinanvegin avbyrgdir, og seinni vórðu teir fluttir av skipinum við hernaðarflogfari, boðar amerikanski flotin frá. Hetta er fyrstu ferð, at koronasmitta er staðfest umborð á einum amerikonskum herskipi. Manningin umborð at USS Theodore Roosevelt er upp á 5.000. Fyribils heldur flogberin fram á arbeiðsferð síni sum ætlað. Seinast, skipið var í havn, var í Vjetnam fyrr í hesum mánaðinum. Har fekk manningin loyvið at fara í land, men tað er kortini ógreitt, um teir tríggir smittaðu eru smittaðir í Vjetnam.